पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश के उच्च शिक्षा विभाग से जुड़े सभी विश्वविद्यालयों में ओपन बुक पैटर्न पर परीक्षाएं आयोजित की जाएंगी। इस संबंध में विभाग ने सभी संबंधित विश्वविद्यालयों को निर्देश जारी कर दिए हैं। इसके तहत स्नातक के तीनों वर्ष और स्नातकोत्तर के दूसरे और चौथे सेमेस्टर की परीक्षाएं ओपन बुक पैटर्न से होंगी। इसके लिए सभी विश्वविद्यालयों को तैयारी करने के लिए कहा है। पूर्व में परीक्षाएं अप्रैल में होना थीं। कोरोना की वजह से इसे स्थगित किया गया था और इसे मई में किया जाना प्रस्तावित था, लेकिन कोरोना की वजह से यह इस महीने भी नहीं हो सकेंगी।
अब स्नातक अंतिम वर्ष और स्नातकोत्तर चौथे सेमेस्टर की परीक्षाएं जून में होंगी। इनका परीक्षा परिणाम जुलाई में घोषित किया जाएगा। इसी तरह स्नातक पहले और दूसरे वर्ष और स्नातकोत्तर द्वितीय सेमेस्टर की परीक्षाएं जुलाई में होंगी। इनका परीक्षा परिणाम अगस्त में घोषित किया जाएगा। इसी के साथ स्नातक और स्नातकोत्तर स्तर की शेष प्रायोगिक परीक्षाएं इन परीक्षाओं के खत्म होने के होंगी।
हर विश्वविद्यालय घोषित करेगा अपना टाइम टेबल
विभाग के अधिकारियों ने बताया कि सभी विवि इस संबंध में तैयारी और अपना टाइम टेबल घोषित करेंगे। पिछले साल भी ओपन बुक पैटर्न पर बीयू ने सितंबर में परीक्षा आयोजित की थीं। अब फिर से इस पैटर्न पर परीक्षाएं करवाना होंगी। अधिकारियों का कहना है कि एकसाथ परीक्षाएं न करवाने के पीछे यही मकसद है कि छात्रों को परेशानी न हो। हालांकि, विश्वविद्यालयों में बहुत से कर्मचारी कोरोना से पीड़ित हैं। इस वजह से परीक्षाएं करना भी मुश्किल काम है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn